Izakhamizi zeGwanda Zilembono Etshiyeneyo Ngodaba Luka Chamisa Emthethwandaba
UNkosazana Lungile Masuku oyisakhamuzi seGwanda uthi ngokubona kwakhe umanyano weMDC Alliance wehlulekile ukuletha ubufakazi obugcweleyo.
GWANDA — Izakhamizi zedolobheni leGwanda seziveze imbono etshiyeniyo ngodaba lokuphikiswa kwempumela yokhetho edale le Constitutional Court impumela yalo eyethulwa namhla. Loludaba lokhu lusegudwini njalo inengi lokhu lixoxa ngalo ikakhulu ebulenjini bokuzilabazise. Izakhamizi ezixoxe lalumsakazo emajahundeni ziveze imbono etshiyeneyo zisithi zimelela ngamehlo abomvu isinqumo esizethulwa ngumthethwandaba ngoLwesihlanu. UMnu. Balugwe Moyo ocubungula ngezombusazwe uthi loludaba luyinsindabaphenduli. “Ngokubona kwami uChief Justice ubelemphicambuzo eminengi kumeli weMDC Alliance kodwa yaba milutshwane kubameli beZanu PF labe ZEC.Kodwa ngakolunye uhlangothi uyigwazile umfokaMpofu, hayi ke ukuthi iyozala nkomoni kusenzima kathesi, ingaxakela ingaphunza,” kutsho uMoyo. UNkosazana Lungile Masuku oyisakhamuzi seGwanda uthi ngokubona kwakhe umanyano weMDC Alliance wehlulekile ukuletha ubufakazi obugcweleyo obugoqela ama V11 forms asetshenziswa kulolukhetho. “Ngokubona kwami ukuswelakala kwe evidence ebikhulunywa kakahulu yonaleyo eyama V11 forms kuzadala ukuthi iruling yakusasa iverdict ezaphuma iphume isupportere iZanu PF ngoba behlulekile ukuthi bathi produce those V11 forms,” kutsho uMasuku. Igqwetha likaChamisa uAdv. Thabani Mpofu uthe bebengeke bayavumbulula imvuthuluka zokhetho esithi lokhu bekuzafana lokunatha emthonjeni oletshefu esithi imfulo yendaba isemangeni ethulwa yikomishini ebona ngokhetho eyeZEC ephethe iguqula impumela yokhetho lukamongameli. UMnu Sifanjani Bhebhe uthi bekungasoze kusize ukudinga ubufakazi bamabhokisi asezandleni zeZEC. “Ubufakazi akade bekufuna ngobamabhokisi aweZEC abawakhiyeleyo bona abakwaziyo lapho ahlala khona ukuthi sebafakani phakathi kwayo bayabe besithi uChamisa awathathe nga. Noma singakayiboni ijudgement siyazi ukuthi izabuya ifavour uMnangagwa sikhuluma nje lathi singafundanga sikhangele sibona ukuthi vele amanzi la agelezela nga njalo athinthwa ukuthi kumele aqonde nga ngenkani,” kutsho uBhebhe. Loba nje inengi ngoLwesithathu belithe nhlo amehlo kumabonakude njalo lithiye indlebe emsakazweni weZBC inengi emaphandleni elifana loMnu. Ngqabutho Ndlovu lizwe loludaba ngelikabathi. “Ngapha ngemakhaya abantu abanengi bajayele ukulalela umsakazo weStudio 7 iradio Zimbabwe ilokuhlupha kakhulu iyabe sifuna ufake ama aerial amade ukubamba kwakhona kuba nzima so abantu abanengi izolo badane kakhulu basincede sibili balungise ukuze lathi sithole I information yokuthi kuyini okwenzakalayo phezulu khonangale abantu bonke behlale bekwazi,” kutsho uNdlovu. Idale leConstitutional Court likhangelelwe ukwethula isinqumo ngaloludaba ngolweSihlanu emini njalo lesosinqumo kasisoze saphikiswa yiloba ngubani.